CELEX: 22021D1887
Language: da
Date: 2021-10-08 00:00:00
Title: Afgørelse nr. 2/2021 vedtaget af Associeringsudvalget EU-Georgien i dettes handelssammensætning den 8. oktober 2021 om en positiv vurdering af fase 1 som fastsat i bilag XVI-B til associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Georgien på den anden side [2021/1887]

29.10.2021   
               
               
                  DA
               
               
                  Den Europæiske Unions Tidende
               
               
                  L 386/40
               
            
         AFGØRELSE nr. 2/2021 VEDTAGET AF ASSOCIERINGSUDVALGET EU-GEORGIEN I DETTES HANDELSSAMMENSÆTNING
         den 8. oktober 2021
         om en positiv vurdering af fase 1 som fastsat i bilag XVI-B til associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Georgien på den anden side [2021/1887]
         ASSOCIERINGSUDVALGET I DETTES HANDELSSAMMENSÆTNING HAR —
         under henvisning til associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Georgien på den anden side, særlig artikel 146, og
         ud fra følgende betragtninger:
         
                     (1)
                  
                  
                     Associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Georgien på den anden side (»aftalen«) blev undertegnet den 27. juni 2014 og trådte i kraft den 1. juli 2016.
                  
               
                     (2)
                  
                  
                     I aftalens præambel anerkendes Georgiens vilje til i overensstemmelse med aftalen gradvist at tilnærme sin lovgivning på de relevante områder til Unionens lovgivning og til at gennemføre den effektivt og derved bidrage til, at fordelene ved tættere politisk associering og økonomisk integration mellem Georgien og Unionen kommer alle borgere i Georgien til gode, herunder de befolkningsgrupper, der er splittet af konflikt.
                  
               
                     (3)
                  
                  
                     Parterne i aftalen er enige om, at en effektiv og gensidig åbning af deres respektive markeder skal opnås gradvist og samtidigt, jf. aftalens artikel 147.
                  
               
                     (4)
                  
                  
                     I henhold til aftalens artikel 146 skal Georgien sikre, at landets lovgivning om offentlige udbud gradvist tilnærmes den gældende EU-ret vedrørende offentlige udbud, og at tilnærmelsen til den gældende EU-ret foretages i de på hinanden efterfølgende etaper, der er fastsat i bilag XVI-B til aftalen.
                  
               
                     (5)
                  
                  
                     I henhold til aftalens artikel 146 skal Associeringsudvalget i dettes handelssammensætning træffe en afgørelse for hver af de faser, der er fastlagt i bilag XVI-B til aftalen, på grundlag af en positiv vurdering afgivet af nævnte udvalg.
                  
               
                     (6)
                  
                  
                     I bilag XVI-B til aftalen fastsættes de krav, som Georgien skal opfylde for at afslutte fase 1 —
                  
               VEDTAGET DENNE AFGØRELSE:
         
            Artikel 1
            Der afgives en positiv udtalelse vedrørende den fuldstændige køreplan, som blev godkendt af Georgiens regering ved dekret nr. 536 af 31. marts 2016 udstedt af Georgiens regering »Vedrørende de ændringer inden for offentlige udbud, der påtænkes foretaget i overensstemmelse med forpligtelserne mellem Georgien og EU inden for rammerne af aftalen om et vidtgående og bredt frihandelsområde (DCFTA)«, som ændret ved dekret nr. 154 af 22. januar 2018 og dekret nr. 974 af 12. juni 2020 udstedt af Georgiens regering.
         
         
            Artikel 2
            Der gives en positiv vurdering med hensyn til Georgiens afslutning af fase 1 som omhandlet i bilag XVI-B til aftalen på grundlag af de begrundelser, der er anført i bilaget til nærværende afgørelse.
         
         
            Artikel 3
            Denne afgørelse er udfærdiget på bulgarsk, dansk, engelsk, estisk, finsk, fransk, græsk, italiensk, kroatisk, lettisk, litauisk, maltesisk, nederlandsk, polsk, portugisisk, rumænsk, slovakisk, slovensk, spansk, svensk, tjekkisk, tysk, ungarsk og georgisk, idet hver af disse tekster har samme gyldighed.
         
         
            Artikel 4
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 8. oktober 2021.
            
               
                  På vegne af Associeringsudvalget i dettes handelssammensætning
               
               Genadi ARVELADZE
               
                  Formand
               
            
            
               Mariam GABUNIA
               Rikke MENGEL-JØRGENSEN
               
                  Sekretærer
               
            
         
      
      
         
            BILAG
            I overensstemmelse med bilag XVI-B til aftalen, som er omhandlet i kapitel 8 om offentlige udbud i aftalen, skal følgende krav være opfyldt for, at fase 1 er afsluttet:
            
                        1)
                     
                     
                        Gennemførelse af følgende bestemmelser i aftalen
                        
                                    a)
                                 
                                 
                                    artikel 143, stk. 2, og
                                 
                              
                                    b)
                                 
                                 
                                    artikel 144.
                                 
                              
                  
                        2)
                     
                     
                        Aftale om den reformstrategi, der er beskrevet i aftalens artikel 145.
                     
                  
               Krav 1), litra a)
            
            Med hensyn til den første del af det første krav fastsættes i aftalens artikel 143, stk. 2, at:
            »Georgien udpeger navnlig:
            
                        a)
                     
                     
                        et forvaltningsorgan i statsligt regi, der skal have til opgave at sikre en sammenhængende politik på alle områder i forbindelse med offentlige udbud. Dette organ skal lette og koordinere gennemførelsen af dette kapitel og lede den gradvise tilnærmelse til den gældende EU-ret, jf. bilag XVI-B til aftalen
                     
                  
                        b)
                     
                     
                        et upartisk og uafhængigt organ, der skal have til opgave at gennemgå beslutninger truffet af ordregivere under tildelingen af kontrakter. I denne forbindelse forstås ved »uafhængigt«, at det pågældende organ skal være en offentlig myndighed uden forbindelse med ordregivere og økonomiske aktører. Der skal være mulighed for, at de beslutninger, der træffes af dette organ, kan prøves ved en domstol.«
                     
                  Kravet i aftalens artikel 143, stk. 2, litra a), blev opfyldt den 23. april 2014 ved dekret nr. 306 udstedt af Georgiens regering.
            Det centrale forvaltningsorgan i georgisk statsligt regi, der skal have til opgave at sikre en sammenhængende politik på alle områder i forbindelse med offentlige udbud, er Georgiens kontor for offentlige udbud. Kontoret for offentlige udbud er en uafhængig offentligretlig juridisk enhed, der har bemyndigelse til at sikre overensstemmelse med og opfyldelse af bestemmelserne i loven om offentlige udbud.
            Kontoret for offentlige udbud blev oprettet ved dekret nr. 223 af 5. juni 2001 udstedt af Georgiens præsident, som var baseret på loven om offentlige udbud, som Georgiens parlament vedtog den 9. december 1998. Kontoret for offentlige udbud fusionerede senere med Georgiens konkurrencemyndighed. Efter undertegnelsen af aftalen er kontoret for offentlige udbud og Georgiens konkurrencemyndighed blevet opdelt i to særskilte institutioner for at opfylde kravene i forbindelse med aftalen fuldt ud. Den nuværende status for kontoret for offentlige udbud blev derfor fastlagt ved dekret nr. 306 af 23. april 2014 udstedt af Georgiens regering.
            De aktiviteter, der udføres af kontoret for offentlige udbud, er reguleret af Georgiens forfatning, internationale aftaler, herunder aftalen, georgisk ret og vedtægterne for kontoret for offentlige udbud. Den statslige kontrol med de aktiviteter, der udføres af kontoret for offentlige udbud, varetages af Georgiens regering. Georgiens regering godkender også strukturen og vedtægterne for kontoret for offentlige udbud.
            Formanden for kontoret for offentlige udbud udnævnes og afsættes af Georgiens premierminister.
            Personalet i kontoret for offentlige udbud ansættes og forfremmes i overensstemmelse med arbejdsloven. Det samlede antal fastansatte medarbejdere er på nuværende tidspunkt 123, og 22 medarbejdere er ansat på kontraktbasis i en begrænset periode, hvilket synes at være tilstrækkeligt i betragtning af de opgaver, der i øjeblikket udføres.
            Kontoret for offentlige udbud har opbygget et stærkt ry i Georgiens statsforvaltning samt blandt internationale finansielle institutioner, donorsamfundet og internationale interessenter hvad angår effektiv varetagelse af opgaver og ansvarsområder. Kontoret for offentlige udbud spiller en central rolle med hensyn til at lette og koordinere gennemførelsen af forpligtelserne i henhold til aftalen og lede den gradvise tilnærmelse til den gældende EU-ret, jf. bilag XVI-B til aftalen. Kontoret for offentlige udbud har kapacitet til effektivt at støtte udviklingen af systemet for offentlige udbud (herunder det juridiske landskab og hele det økonomiske system) i Georgien.
            Den række opgaver, som georgisk ret tildeler kontoret for offentlige udbud, omfatter de generelle krav, der anbefales i international praksis for sådanne institutioner med henblik på at støtte forbedringen af den retlige ramme og styrke den operationelle kapacitet for ordregivende myndigheder og økonomiske aktører. Tilsyn, overvågning, helpdesk og uddannelse er alle opgaver, som i tilstrækkelig grad varetages af kontoret for offentlige udbud.
            Kontoret for offentlige udbud har derudover til opgave at:
            
                        —
                     
                     
                        overvåge de offentlige udbud
                     
                  
                        —
                     
                     
                        udarbejde og udstede underordnede normative retsakter til regulering af de offentlige udbud
                     
                  
                        —
                     
                     
                        undersøge og analysere situationen i udbudssystemet på grundlag af de rapporter, der modtages fra ordregivende myndigheder, og forelægge forslag for Georgiens regering om at træffe relevante beslutninger
                     
                  
                        —
                     
                     
                        udarbejde standarduddannelsesprogrammer og særlige uddannelsesprogrammer og metodiske redskaber samt afholde seminarer og kurser for centrale og lokale selvstyrende myndigheder, repræsentanter for massemedier og andre interesserede personer
                     
                  
                        —
                     
                     
                        oprette, ajourføre og føre tilsyn med en fælles database over offentlige udbud
                     
                  
                        —
                     
                     
                        yde rådgivning til ordregivende myndigheder
                     
                  
                        —
                     
                     
                        støtte indførelsen af moderne informations- og kommunikationsteknologier i udbudssystemet
                     
                  
                        —
                     
                     
                        støtte funktionen af det fælles elektroniske system for offentlige udbud og sikre den elektroniske dokumentgang under udbudsprocedurer
                     
                  
                        —
                     
                     
                        behandle tvister, der opstår i forbindelse med udbud
                     
                  
                        —
                     
                     
                        føre tilsyn med udbudsprocedurernes lovlighed og fastlægge politikken for regulering af udbudsprocedurer
                     
                  
                        —
                     
                     
                        opretholde sortlisten og hvidlisten
                     
                  
                        —
                     
                     
                        identificere og/eller integrere en udbudsgenstand i klassifikationssystemet
                     
                  
                        —
                     
                     
                        gennemføre konsoliderede udbud for visse udbudsgenstande
                     
                  
                        —
                     
                     
                        udarbejde en årlig rapport om sine aktiviteter og forelægge den for Georgiens regering senest den 15. maj hvert år og offentliggøre nævnte rapport på webstedet for kontoret for offentlige udbud.
                     
                  Kravet i aftalens artikel 143, stk. 2, litra b), blev opfyldt den 2. juli 2020 ved Georgiens lov nr. 6730.
            Ved Georgiens lov nr. 6730 blev den tidligere klageinstans »Tvistbilæggelsesrådet« (formel oversættelse fra georgisk) afskaffet, og der blev oprettet et nyt uafhængigt og upartisk offentligt organ. Det nyoprettede administrative organ skal fungere som klageinstans for klager vedrørende offentlige udbud, offentlig-private partnerskaber og koncessionsaktiviteter. Ændringerne foretaget ved Georgiens lov nr. 6730 fandt også anvendelse i forbindelse med tildeling af kontrakter gennem »forenklede« (direkte, enkeltkilde) udbud, f.eks. proceduren for indhentning af godkendelse fra kontoret for offentlige udbud til at gennemføre udbudstransaktioner gennem »forenklede« udbud efter »presserende nødvendighed«.
            Bestemmelserne i Georgiens lov nr. 6730 giver tilstrækkelige garantier med hensyn til uafhængighed og upartiskhed som omhandlet i aftalens artikel 143, stk. 2, litra b).
            
               Krav 1), litra b)
            
            Med hensyn til anden del af det første krav skal parterne i henhold til aftalens artikel 144 efterleve en række grundlæggende standarder for tildeling af alle kontrakter, jf. nævnte artikels stk. 2-15 om offentliggørelse, tildeling af kontrakter og retslig beskyttelse. Disse grundlæggende standarder er direkte afledt af reglerne og principperne for offentlige udbud i den gældende EU-ret, herunder principperne om ikke-diskriminering, ligebehandling, gennemsigtighed og proportionalitet.
            Disse principper er blevet indarbejdet i Georgiens regler for offentlige udbud med indførelsen af et e-udbudssystem i 2010 og vedtagelsen af ændring af loven om offentlige udbud ved Georgiens lov nr. 617 af 6. april 2017.
            I 2010 indførte Georgien et e-udbudssystem ved at oprette det såkaldte »GE-GP« — Georgiens »Fælles elektroniske system for offentlige udbud«. Siden indførelsen af e-udbudssystemet gennemføres 100 % af de offentlige udbud i Georgien via e-udbud, hvilket sikrer gennemsigtighed og stimulerer konkurrencen. Gennemsigtighed i e-udbudssystemet opfylder fuldt ud Unionens krav vedrørende offentliggørelsesprincipper, da alle oplysninger om udbudsbekendtgørelser og kontrakttildeling er fuldstændig gennemsigtige uden begrænsninger.
            For at opfylde nogle af de øvrige grundlæggende standarder i aftalens artikel 144 og afhjælpe den manglende overholdelse af loven om offentlige udbud udarbejdede kontoret for offentlige udbud udkast til ændring af loven om offentlige udbud. Georgiens regering godkendte de foreslåede ændringer i december 2016 og fremsendte dem efterfølgende til Georgiens parlament. Disse ændringer blev vedtaget af Georgiens parlament den 6. april 2017 ved Georgiens lov nr. 617. Ændringerne vedrørte følgende centrale retningslinjer: a) grundlæggende principper, b) tekniske specifikationer og c) tidsfrister.
            
                        a)
                     
                     
                        Ændringen af loven om offentlige udbud vedrørte artikel 2, litra c), og artikel 13 i loven om offentlige udbud med henblik på at indføre principperne om ligebehandling og proportionalitet, som ikke udtrykkeligt var nævnt.
                     
                  
                        b)
                     
                     
                        Ændringen af loven om offentlige udbud vedrørte artikel 12-1, stk. 6, i loven om offentlige udbud med henblik på at indføre anvendelsen af generelle beskrivelser af funktionsdygtighed samt tekniske og/eller funktionelle kriterier for definition af karakteristikaene ved de nødvendige bygge- og anlægsarbejder, varer eller tjenesteydelser. I henhold til den nye bestemmelse vil ordregivende myndigheder kunne udarbejde specifikationer på grundlag af funktionsdygtighed, tekniske og/eller funktionelle kriterier, hvilket vil gøre det muligt at afgive tilbud, der afspejler de mange forskellige tekniske løsninger på markedet. Det blev præciseret, at der skal gives præference til funktionsdygtighed og funktionelle kriterier ved udarbejdelsen af udbudskravene.
                     
                  
                        c)
                     
                     
                        Med ændringen blev der indført rimelige tidsrammer for indkaldelser af tilbud og for at give mulighed for at gøre sig bekendt med udbudsbetingelserne.
                     
                  Ændringerne af loven om offentlige udbud trådte i kraft den 19. juli 2017. Nye ændringer har også forlænget fristerne for afgivelse af tilbud under EU-tærsklerne. I øjeblikket er fristerne for hver type procedure, under og over EU-tærsklerne, som følger:
            
                        Type procedure
                     
                     
                        Genstand
                     
                     
                        Beløbstærskler
                     
                     
                        Frister
                     
                  
                        E-udbud
                     
                     
                        Kontrakter om vareindkøb og tjenesteydelser
                     
                     
                        Fra 5 000  GEL til 150 000  GEL
                     
                     
                        7 dage
                     
                  
                        Over 150 000  GEL
                     
                     
                        10 dage
                     
                  
                        Kontrakter om bygge- og anlægsarbejder
                     
                     
                        Fra 5 000  GEL til 300 000  GEL
                     
                     
                        10 dage
                     
                  
                        Over 300 000  GEL
                     
                     
                        20 dage
                     
                  
                        Over EU-tærsklerne
                     
                     
                        Kontrakter om vareindkøb og tjenesteydelser
                     
                     
                        135 000  EUR og derover
                     
                     
                        30 dage
                     
                  
                        Kontrakter om bygge- og anlægsarbejder
                     
                     
                        5 225 000  EUR og derover
                     
                  
               Krav 2
            
            Med hensyn til det andet krav i fase 1 som fastsat i bilag XVI-B til aftalen er det nødvendigt at godkende en køreplan som fastsat i aftalens artikel 145. I henhold til aftalens artikel 145, stk. 1, skal Georgien, inden den gradvise tilnærmelse påbegyndes, forelægge Associeringsudvalget i dettes handelssammensætning en fuldstændig køreplan for gennemførelsen af aftalens afsnit IV, kapitel 8, med tidsplaner og delmål. Denne køreplan, som i henhold til aftalen skal stemme overens med de etaper og tidsplaner, der er fastsat i bilag XVI-B, skal indeholde alle reformer med henblik på tilnærmelse til den gældende EU-ret og institutionel kapacitetsopbygning.
            Den 31. marts 2016 godkendte Georgiens regering køreplanen ved dekret nr. 536 »Vedrørende de ændringer inden for offentlige udbud, der påtænkes foretaget i overensstemmelse med forpligtelserne mellem Georgien og EU inden for rammerne af aftalen om et vidtgående og bredt frihandelsområde (DCFTA)«. Dette dekret blev ændret ved dekret nr. 154 af 22. januar 2018 og dekret nr. 974 af 12. juni 2020 udstedt af Georgiens regering.
            Køreplanen indeholder alle reformer med henblik på tilnærmelse til den gældende EU-ret og institutionel kapacitetsopbygning og stemmer overens med de etaper og tidsplaner, der er fastsat i bilag XVI-B til aftalen, i overensstemmelse med aftalens artikel 145.